   لاهور (ويب ڊيسڪ) قومي ڪرڪيٽ ٽيم جو اڳوڻو ڪپتان يونس خان اڳوڻي فاسٽ بالر شعيب اختر جي حمايت ۾ ميدان تي اچي ويو. پاڪستان ڪرڪيٽ بورڊ طرفان عمر اڪمل تي پابندي کانپوءِ شعيب اختر پنهنجي بيان ۾ پي سي بي ۽ ان جي قانوني صلاحڪار تفضل رضوي تي تنقيد ڪئي هئي، جنهن کانپوءِ تفضل رضوي به شعيب اختر خلاف ساک کي نقصان پهچائڻ جي دعويٰ داخل ڪرائي آهي. اهڙي صورتحال ۾ قومي ڪرڪيٽ ٽيم جو اڳوڻو ڪپتان يونس خان به ميدان تي اچي ويو آهي، جنهن سوشل ميڊيا تي شعيب اختر جي حمايت ۾ پيغام جاري ڪيو آهي. يونس خان چيو آهي ته شعيب اختر مناسب ۽ سخت حقيقت جو اظهار ڪيو آهي، هي وقت آهي ته پي سي بي شعيب اختر جي ريمارڪس جو ايمانداريءَ سان جائزو وٺي. سندس چوڻ هو ته اهو پاڪستاني ڪرڪيٽ ۽ رانديگرن لاءِ بهتر آهي، مان شعيب اختر سان گڏ بيٺو آهيان.